[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 17.10.2007

COM(2007) 601 окончателен

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

относно нова стратегия на Общността за предотвратяване, възпиране и премахване на незаконния, недеклариран и нерегулиран риболов

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

относно нова стратегия на Общността за предотвратяване, възпиране и премахване на незаконния, недеклариран и нерегулиран риболов

Незаконният, недеклариран и нерегулиран (ННН) риболов е световна заплаха за устойчивото управление на морските ресурси.

Според неотдавнашните разчети общият „оборот“ на ННН риболов надхвърля 10 милиарда EUR. Ето защо този тип риболов се нарежда на второ място в света в стойностно изражение след китайския.

ННН риболов е глобален проблем. Освен това ЕС е призван да изиграе водеща роля в борбата срещу него. Риболовният флот на ЕС е сред най-големите в света, ЕС е на трето място в света по улов и представлява най-големият световен пазар и вносител на рибни продукти. Стойността на незаконния внос на риба и рибни продукти в ЕС е 1,1 милиарда EUR годишно според най-консервативните разчети.

Загубата далеч не е само икономическа. Твърде често ННН риболов има голяма екологична цена. 75 % от световните рибни запаси се използват изцяло и дори прекомерно от законното рибарство, докато ННН риболов представлява скритата сила, която заплашва да взриви и бездруго тревожното положение. Заплахата засяга също уязвимите морски екосистеми в момент, когато международната общност се ангажира да ги защити от унищожителната риболовна практика.

Налице е широк международен консенсус по необходимостта от решителни действия срещу ННН риболов, изразяван най-вече от ФАО, Общото събрание на ООН и ОИСР. ЕС отдавна се бори активно срещу този тип риболов както на собствената си територия, така и в международен мащаб. Този ангажимент е скрепен с Плана за действие на ЕС от 2002 година за изкореняване на ННН риболов[1].

Комисията смята, че е настъпил моментът борбата срещу ННН риболов да се издигне на ново равнище. Най-добрият начин да се сложи край на този доходен бизнес е да се премахнат стимулите, които подбуждат към престъпление, така че да стане изключително трудно, ако не и невъзможно, продукти на този тип риболов да се търгуват с печалба.

Европейският парламент наскоро също подчерта необходимостта ЕС да даде нов тласък на борбата срещу ННН риболов[2].

Настоящото съобщение описва основните характеристики на явлението "ННН риболов" и очертава най-важните елементи на една нова стратегия, която да гарантира, че престъпните деяния в бъдеще ще престанат да носят печалба.

Комплексният подход за устойчиво използване на океаните и моретата в основата на тази инициатива, е възприет също така в Европейската морска стратегия и трябва да се разглежда като нова крачка напред към интегрирана морска политика на Европейския съюз, определена в публикуваната в съобщение на Комисията от 10октомври 2007 година (СОМ(2007) 575 – „Синята книга“).

1. ОСОБЕНОСТИ И МАЩАБИ НА ННН РИБОЛОВ

1.1. Мащаби

Единственото международно възприето определение на понятието "ННН риболов" се съдържа в Плана за действие на ФАО за борба срещу ННН риболов. Съгласно това определение и за повече яснота Комисията смята, че обхватът на политиката на ЕС за възпиране, предотвратяване и премахване на ННН риболов следва да включва:

- нарушенията на мерките за управление и опазване на рибните ресурси в националните и международните води;

- риболовната дейност в извънтериториални води, което попада в обхвата на Регионална организация за управление на риболова (РОУР), извършвана от съдове без националност или регистрирани в страна, различна от участничките в РОУР, по начин, който противоречи на правилата на съответната организация;

- риболова дейност в извънтериториални води извън обхвата на РОУР по начин, който не съответства на отговорността на държавите за опазване на рибните ресурси съгласно международното право.

Следователно политиката на ЕС за борба срещу ННН риболов следва да обхване риболовната дейност както във, така и извън териториалните води на ЕС. Политиката следва да се насочи към възпиране и санкциониране на най-тежките нарушения.

1.2. Въздействие на ННН риболов

Необходимостта от укрепване на действията на ЕС се обяснява пряко с многобройните неблагоприятни последици, които се свързват с ННН риболов.

1.2.1. Екологични вреди

Най-очевидният ефект от ННН риболов е нерядко катастрофалното увреждане на морското биоразнообразие.

- ННН риболов се практикува във всички океани, където засяга устойчивостта на рибарството . Така се случва, когато уловът се отчита в занижени количества или невярно и по такъв начин допринася за свръхулов. Същото е положението, когато риболовът се насочва към млади екземпляри в противоречие с правилата за минимални размери или се извършва през периоди или в райони, които обикновено са закрити, като по такъв начин застрашава подновяването на съответните рибни запаси. Всички тези въздействия се влошават още повече, когато засегнатите запаси вече са извън безопасните биологични граници;

- Екологичните последици от ННН риболов надхвърлят преките щети, нанесени на рибните запаси. Тази практика сериозно застрашава и морските местообитания. По-специално, риболовът чрез забранени методи може да доведе до голям относителен дял на нежелани видове като страничен улов, който впоследствие се изхвърля. Страничният улов включва не само риби, но и други видове като например морски птици или костенурки, огромното мнозинство от които не оцеляват. Освен това риболовът в защитени райони може да представлява пряка причина за необратими щети, нанесени на уязвими морски местообитания като например коралови рифове.

1.2.2. Социално-икономически последици

ННН риболов не само вреди на морската околна среда. Той представлява кражба на общи рибни ресурси и води до значителни загуби за рибарите, които спазват закона. Разбира се, трудно е да се направят точни изчисления за пълния размер на незаконната практика. Въпреки това, според разчетите, стойността на ННН риболов възлиза на 10 милиарда EUR в световен мащаб. Само за сравнение, стойността на разтоварванията, извършени от флота на ЕС през 2004 година възлиза на 6,8 милиарда EUR.

- Риболовният отрасъл на ЕС се сблъсква с жестока конкуренция от страна на ННН оператори, които пренебрегват всички задължения, поети от законно действащите предприятия в едни и същи риболовни полета или за едни и същи видове и крайни пазари (например треска, костур, риба-меч, кликач, тон). Поради това, законно работещите рибари в ЕС се сблъскват с нелоялна практика от страна на ННН оператори, която води по-специално до загуба на пазарен дял от отрасъла в ЕС. Проблемът се влоши през последните години успоредно с глобализацията на сектора на рибарството, довела до засилени търговски потоци рибни продукти, чиято законност трудно се удостоверява;

- ННН риболов има драматични последици също така за крайбрежните общности в развиващите се страни , за които рибните ресурси могат да играят жизнено важна роля за осигуряване на прехрана и намаляване на бедността. Крайбрежните развиващи се страни често пъти не притежават необходимите средства и възможности да управляват и контролират териториалните си води по подходящ начин. Безскрупулните незаконни оператори се възползват от техните слабости и се впускат в риболов без разрешение от крайбрежните страни и ограбване на ресурси от жизнено значение за местните рибари. Този проблем е особено остър в Африка на юг от Сахара, където загубите вследствие на ННН риболов се изчисляват на 800 милиона EUR годишно;

- Освен това някои фирми, които се занимават с незаконен риболов, включително оператори от ЕС, работят с кораби, които не отговарят на стандартите и използват флага на държави с несъществуващи или силно занижени стандарти за социална защита. В резултат на това екипажите им са принудени да се справят с неприемливи условия на живот и труд . Това на свой ред подкопава усилията за постигане на международен напредък по отношение на социалните стандарти за рибарите, отразени в обобщената конвенция за труда в риболовния сектор, която бе приета от Международната организация на труда (МОТ) през юни 2007 година.

1.2.3. ННН риболов пречи на усилията за по-добро управление на океаните и моретата

Продължаващата незаконна практика на ННН риболов подкопава устоите на легитимността на Общата политика в областта на рибарството (ОПОР) в очите на рибарите от ЕС.

Следователно ННН риболов представлява голяма заплаха не само за бъдещето на общите ресурси в нашите океани и морета, но и за всеки опит да де подобри режимът им на управление. По такъв начин се застрашава самата основа на политиката на Общността, чиято цел е устойчиво управление в териториалните води на ЕС и извън тях.

1.3. Фактори, които обуславят ННН риболов

Следва кратко описание на най-важните фактори, които обуславят продължаващото съществуване на ННН риболов.

1.3.1. ННН риболов продължава да бъде доходна дейност

Стимулите да се практикува ННН риболов ще се запазят, докато той продължава да носи печалба на операторите.

- Операторите, които се занимават с ННН риболов, успяват да поддържат ниски експлоатационни разходи и прибират значителни печалби. Разходите за дейността на фирмите, които упражняват незаконна дейност, по правило са по-ниски, отколкото на средностатистическите риболовни фирми, които работят законно. Разходите за обществено осигуряване и данъци могат да се сведат до минимум или дори изобщо да не съществуват за флотове, които извършват ННН риболов под прикритието на офшорни компании или флагове на неспазване на правилата (известни като „флагове на неспазване“ или „удобни флагове“). Незачитането на правилата за рибарството и търговията с улов извън официалните канали също намаляват разходите. И докато разходите са ниски, вероятните печалби от ННН дейности по принцип са високи, особено като се има предвид, че незаконните оператори най-често се насочват към ценни видове с по-висока пазарна цена (например кликач, червена риба тон или треска);

- За някои видове риболов, свръхмощностите на риболовните флотове в сравнение с наличните възможности за риболов също водят до незаконна риболова дейност, тъй като някои кораби надхвърлят лимитите на разрешения им улов, така че да си осигурят печалба.

На фона на непрекъснато растящото потребление на рибни продукти по цял свят, стимулите да се предлагат незаконни рибни продукти на крайните пазари ще се запазят дотогава, докогато незаконната дейност е печеливша за операторите.

1.3.2. ННН оператори успяват да работят, без да се сблъскват с особени препятствия

Упоритостта на ННН практики до голяма степен се дължи на лекотата, с която незаконните оператори успяват да работят по цялата верига на доставките, без да са възпрепятствани от каквито и да било задължения или ограничения в работата.

- ННН оператори първо се възползват от предимствата, предоставяни от някои национални системи за регистрация на флага

Голяма част от риболовните кораби, особено действащите извън териториалните води на ЕС, са регистрирани в държави, които поддържат отворени регистри и/или държави, които не желаят или не могат да упражняват подходящ контрол върху риболовния си флот с цел да се прилагат мерките за опазване и управление. Регистрацията в такива държави, по правило е крайно опростена и евтина. Това насърчава прескачането от един флаг към друг, като корабите редовно променят регистрацията си, за да се възползват от най-облекчените режими и да затруднят органите, които ги контролират и проверяват. Съгласно морското право, задължението да се упражнява контрол върху даден кораб се поема главно от държавата на регистрация. Незаконните оператори умишлено ползват флага на държави, които не могат или не желаят да упражняват контрол. Държавите, където се намират пристанищата и пазарите, разполагат с инструменти, които значително могат да намалят стимулите да се ползват „флагове на неспазване“, но досега не ги използват пълноценно. В резултат на това, повечето съдове, за които е установено, че са ННН нарушители в различни части на света, продължават да бъдат регистрирани в държави, известни с неспособността си да наложат адекватен контрол върху риболовния си флот.

- Проблемите се усложняват от недостатъчното сътрудничество на международно и европейско равнище между държавите и международните органи, които отговарят за наблюдението, контрола и надзора на рибарството и свързаните с него дейности.

- ННН оператори най-често ловят риба в риболовни полета, където трудно се осъществява контрол (например в извънтериториални води) или където капацитетът на компетентните държавни органи не е достатъчен да ги възпре (особено в териториалните води на развиващите се страни);

- ННН риболов по същество е международна дейност. Международната търговия с рибни продукти значително се разрасна като част от икономическата глобализация и това създава редица нови примамливи възможности за незаконните оператори. За да се прикрие незаконният произход, уловът често минава през сложни маршрути, докато стигне до крайния пазар, включително през трансбордиране в морето, разтоварване в „удобни пристанища“ и преработка в трети страни, които не са нито държавата на регистрация, нито държавата, където се намира пазарът. В някои случаи сложността, мащабите и работните методи на тази дейност основателно могат да се оприличат на разновидност на трансграничната организирана престъпност.

- Освен това малката вероятност за това незаконните оператори да бъдат наказани и икономическата незначителност на евентуално наложените санкции нямат достатъчен възпиращ ефект за лицата, които се занимават с ННН риболов. Санкциите се разглеждат като пренебрежими разходи за дейността.

- Сътрудничеството на всички равнища (международно, регионално, Европейския съюз и национално) има първостепенно значение за пълното проследяване и разследване на ННН риболов. Макар и да има известен напредък, дейността на органите, които отговарят за различни аспекти на морския надзор и граничния контрол, остава разпокъсана, а липсата на достатъчно средства за събиране на доказателства и обмен на информация между тях пречи на създаването на ефикасни механизми за прекратяване на дейността на ННН оператори.

- Незаконните оператори в териториалните води на ЕС също така се възползват в своята дейност от слабостите на контрола, проверките и правоохранителните системи на държавите-членки.

Обемът на рибните продукти, които се произвеждат в нарушение на правилата на Общността и впоследствие се продават извън официалните канали на пазара в ЕС (т.нар. „риба на черно“) достига до много големи пропорции при някои видове риболов (например според разчетите 35—45 % от уловената в Балтийско море треска се разтоварва безотчетно).

2. ПРЕДЛОЖЕНИЕ ЗА НОВА СТРАТЕГИЯ НА ЕС ЗА ВЪЗПИРАНЕ, ПРЕДОТВРАТЯВАНЕ И ПРЕМАХВАНЕ НА ННН РИБОЛОВ

В съответствие с международно поетите ангажименти и общата цел да се подобри управлението и да се избегне свръх експлоатацията на природните ресурси (формулирана в Стратегията на ЕС за устойчиво развитие, която бе съгласувана на Европейския съвет през юни 2006 г.), ЕС има конкретни отговорности да изиграе водеща роля в международните усилия за борба срещу ННН риболов.

ЕС работи много активно през последните години, като насърчава изпълнението на европейско, регионално и международно равнище на амбициозна политика за възпиране, предотвратяване и премахване на ННН риболов.

Макар да е постигнат значителен напредък, особено в рамките на РОУР, несъмнено не може да се твърди, че ННН риболов е изкоренен. Комисията смята, че упоритото продължаване на тази практика въпреки действията на ЕС и международната общност и драматичните му екологични и социално-икономически последици, изискват спешен и твърд отговор от ЕС.

Политиката на ЕС спрямо ННН риболов в миналото се определяше отчасти от наложителната потребност от международни правила и от създаване и укрепване на регионални органи за тяхното прилагане. Вниманието до голяма степен се насочваше към наблюдението, контрола и надзора на дейностите по море, както и към установяването на ННН оператори. Комисията смята, че е настъпил моментът рамката да се разшири, за да обхване и останалата част от веригата на доставките, и да се повиши ефективността, като вниманието се съсредоточи върху потребността от по-ефикасно правоприлагане и санкции с наистина възпиращ ефект.

В политиката си за борба срещу ННН риболов, ЕС трябва да се справи със следните предизвикателства: Как да се установи, предотврати и санкционира вноса на ННН продукти от трети страни на пазара на ЕС? Как да се прилагат по-ефикасни мерки за установяване и санкциониране на риболовните съдове и държави, които се занимават с ННН риболов или го подкрепят в извънтериториални води или в териториалните води на развиващите се страни? Как да се повиши степента на съответствие с правилата на Общата политика в областта на рибарството в териториалните води на ЕС и/или от страна на операторите от ЕС? Тези три предизвикателства могат да се разглеждат като основните проблеми, които ННН риболов създава за ЕС. За тяхното преодоляване е необходима адекватна стратегия. |

- Предложеният от Комисията подход се стреми да обхване всички риболовни и свързани с тях дейности по отношение на ННН практика (улов, трансбордиране в морето, преработка, разтоварване, търговия и т.н.) и да реши създадените от нея проблеми на европейско, регионално и международно равнище. Той се основава на най-усъвършенстваните международни и регионални мерки и ги доразвива, като същевременно се застъпва за едностранни действия на ЕС, когато многостранните инициативи все още не успяват да доведат до удовлетворителни резултати.

Основните характеристики на предлаганата от Комисията нова стратегия за борба срещу ННН риболов са описани по-долу[3]. Някои от подкрепяните от Комисията мерки трябва да се основават на регулаторен инструмент и затова са включени в предложението за регламент на Съвета[4], прието от Комисията заедно с настоящото съобщение. Други мерки целят да насочат бъдещата политика на ЕС към международната арена или взаимодействието с партньори и поради това нямат регулаторен характер.

2.1. Допълване на системата на ЕС за борба срещу ННН риболов с търговско измерение

Транснационалните и сложни особености на явлението „ННН риболов“ налагат да се приеме комплексен подход към тези дейности по цялата верига на доставките („от мрежата до трапезата“). Основната слабост на сегашния режим в ЕС е тъкмо в липсата на всеобхватност. Пазарното измерение на проблема „ННН риболов“ често отстъпва на заден план, въпреки че ЕС е най-големият пазар и водещ вносител на рибни продукти, като стойността на внесените в ЕС рибни продукти през 2005 г. достигна почти 14 милиарда EUR. Рамката на ЕС е особено слаба по отношение на гаранциите, че внесените в ЕС рибни продукти от трети страни са уловени в съответствие с мерките за управление и опазване. В резултат на това обемът на незаконните рибни продукти, които всяка година се внасят в ЕС, се оценява на приблизително 500 000 тона, а стойността им възлиза на 1,1 милиарда EUR, а не бива да се изключват и по-високи стойности.

ЕС спешно трябва да запълни тези празноти. За целта сегашният режим трябва да се преразгледа, като се внесат съществени промени в подхода на ЕС към наблюдението на законността на внасяните на негова територия рибни продукти и на достъпа на кораби от трети страни до риболовните пристанища в ЕС. Предложените мерки трябва реално да затворят вратите на ЕС за незаконни рибни продукти и риболовни кораби, което ще намали икономическия стимул за ННН оператори да ловят риба и да търгуват с рибни продукти незаконно.

Действие, предложено от Комисията: Въвеждане на нов режим на управление на достъпа до територията на Общността на риболовни кораби и вносни рибни продукти от трети страни. Режимът трябва да се гради върху принципа, че в Общността имат право да влизат само рибни продукти, чиято законност е удостоверена от държавата на флага. |

- 2.2. Определяне на по-ефикасни начини за убеждаване на държавите на флага, които не желаят или не могат да упражняват контрол върху своите риболовни съдове, да осигурят спазване на правилата

За да се реши въпросът с „флаговете на неспазване“ в сектора на рибарството, ЕС подема или подкрепя редица инициативи на многостранно равнище. Комисията признава тяхното значение и същевременно смята, че те не са в състояние ефективно да решат проблема.

Комисията намира за неприемливо сегашното положение, където регионалните и международните органи не успяват да прилагат ефикасни мерки срещу държавите, които отказват да изпълнят международноправните си задължения да предприемат подходящи действия срещу ННН риболов, особено държавите, известни със своите „флагове на неспазване“. Липсата на многостранни действия не бива да пречи на ЕС да изпълнява поетите ангажименти за борба срещу ННН риболов и да подема инициативи, които счита за необходими. ЕС следва да създаде за себе си прозрачен и справедлив механизъм за установяване на държавите, които сами се поставят извън международния правен ред и по такъв начин улесняват ННН практика. ЕС трябва да прилага спрямо тях подходящи мерки, които да ги насърчат да следят за спазването на правилата за управление и опазване от страна на регистрираните в тях кораби.

Действие, предложено от Комисията: Да се даде право на Общността да действа едностранно, за да установи и състави черни списъци на държавите с „флагове на неспазване“ и съдовете, които се занимават с ННН риболов, и да наложи търговски мерки спрямо тях. |

- 2.3. Постигане на по-висока степен на съответствие с международните и европейските стандарти при корабите и операторите от ЕС и в териториалните води на Общността като цяло

Действията на ЕС срещу ННН риболов могат да спечелят доверие на международната арена само ако ЕС успее да докаже, че адекватно решава проблема с незаконния риболов в своите териториални води и - по-общо - незаконния риболов от кораби и оператори от ЕС. Многобройни проучвания разкриват, че прилагането на действащите разпоредби на Общата политика в областта на рибарството далеч не е удовлетворително. Освен това се смята, че операторите от ЕС заемат съществен дял от операторите, които регистрират риболовните си кораби в държави, известни със своите „флагове на неспазване“. Тази слабост спешно трябва да се преодолее.

Сегашната рамка в ЕС вече предвижда комплексна система за контрол, проверки и прилагане на правилата в областта на рибарството. Изпълнението на разпоредбите е от компетентността на държавите-членки. В тази връзка първата стъпка към по-висока степен на съответствие на правото на Общността е подобряване на действията на държавите-членки за борба с незаконния риболов в техните териториални води или от страна на техни кораби или граждани извън териториалните води на ЕС.

Освен това действащата рамка трябва да се укрепи и от гледната точка на необходимостта от затваряне на съществуващите законови пропуски, от които могат да се възползват незаконните оператори. За целта Комисията възнамерява да предложи през 2008 г. опростяване и актуализиране на рамката на ЕС за контрол, проверка и правоприлагане.

Същевременно Комисията смята, че недостатъчните санкции, налагани за тежки нарушения на законодателството за рибарството, и широко разпространеното чувство на безнаказаност сред гражданите на ЕС, които се занимават с незаконен риболов извън ЕС или го подкрепят, представляват явни недостатъци, които поощряват ННН риболов. Посочените слабости изискват спешна реакция от страна на ЕС.

Действие, предложено от Комисията: Да се използват всички налични средства за насърчаване на държавите-членки и гражданите на Общността да гарантират правилното прилагане на действащата рамка на ОПОР; На равнището на ЕС да се постигне максимално сближаване на санкциите, които да съответстват на тежестта на нарушенията на предвидените в ОПОР правила; Да се прилагат по-строги контролни и правоохранителни мерки спрямо граждани на Общността, които носят отговорност за ННН риболов извън водите на Общността. |

- 2.4. По-добро сътрудничество при разследването на ННН дейности

Както беше посочено в раздел 1.3, ефикасното разследване на ННН дейности изисква по-висока координация и редовен обмен на информация между различните служби, които отговарят за морско наблюдение и граничния контрол, както и за разработването на нови възпиращи средства. Комисията желае да засили политиката и практиката на ЕС в тази насока.

Агенцията на Общността за контрол на рибарството[5] ще изиграе първостепенна роля в тази връзка:

- в рамките на Европейския съюз, чрез събиране и разпространяване на информация и координиране на дейността на националните контролни органи, Комисията и други агенции;

- между ЕС и трети страни чрез насърчаване на по-добро сътрудничество на международно равнище за подобряване на оперативния капацитет за наблюдение, контрол и надзор (НКН) на контролните органи при проследяването на трансгранични дейности по ННН.

Действие, предложено от Комисията: На международно равнище Комисията предлага ЕС да даде съществен принос към многостранните усилия, особено в рамките на ФАО, за съставяне на общ регистър на риболовните кораби, международна мрежа, посветена на дейностите по наблюдение, контрол и надзор и за насърчаване на взаимопомощта с трети страни в борбата срещу ННН риболов; На равнището на Общността следва да се подобри координацията между контролните органи на държавите-членки и във всяка от тях поотделно чрез дейността на Агенцията на Общността за контрол на рибарството. |

- 2.5. Засилване на политиката на ЕС за борба срещу ННН риболов в открито море и по отношение на развиващите се страни

Комисията смята, че регионалният мащаб е най-сполучливото равнище за оперативна борба срещу ННН риболов в открито море. Затова Комисията възнамерява да предложи засилване на политиката на ЕС в рамките на РОУР за възпиране, предотвратяване и премахване на ННН риболов.

Крайбрежните развиващи се страни са сред най-тежко пострадалите от ННН риболов. Политиката на ЕС поставя борбата срещу ННН риболов на преден план в отношенията си с тези държави. По-специално, ЕС допринася за укрепването на техния капацитет за подобрено управление и наблюдение на риболовните дейности. Тази политика трябва да се потвърди и засили чрез двустранните отношения между ЕС и тези държави в рамките както на Споразуменията за партньорство в областта на рибарството, така и на диалога по отношение на политиката за развитие на ЕС. Прилагането системата на Общността за предотвратяване, възпиране и премахване на ННН риболов следва да бъде придружено със дейности и инициативи за подобряване на капацитета и средствата на развиващите се страни да установят предложената система за сертифициране и за по-добро управление и наблюдение на риболовните дейности. Тази цел трябва да се преследва и на регионално равнище чрез разработвани според потребностите специфични схеми с крайбрежните страни и регионалните организации по образеца на съгласувания през януари 2007 г. регионален план за надзор на рибарството в югоизточната част на Индийския океан. Финансовата помощ ще помогне много на крайбрежните развиващи се страни да изпълнят изискванията на схемата на Общността за сертифициране, която Комисията възнамерява да предложи относно вноса на рибни продукти в ЕС. Комисията ще оцени последствията от регламента относно ННН риболов за развиващите се страни, както и нуждата от съпътстващи мерки. ЕС по-специално ще реализира програми за обучение в развиващите се страни, за да гарантира безпроблемно прилагане на схемата и, за да не допусне тя да попречи на търговията със законни рибни продукти.

Действие, предложено от Комисията: Укрепване, засилване на оперативността и разширяване на мерките за борба срещу ННН риболов в 13-те РОУР, в които участва Общността, и засилване на координацията между тези организации; Потвърждаване и засилване на финансовата помощ на Общността за крайбрежните развиващи се страни с цел да подобрят управлението и наблюдението на риболовните дейности в техните териториални води и от техните риболовни съдове; оценяване на последствията от регламента относно ННН риболов за развиващите се страни, както и нуждата и разходите за съпътстващи мерки; Насърчаване на бързото и масирано ратифициране на консолидирания вариант на Конвенцията на МОТ за труда в риболовния сектор, както и на международни конвенции относно безопасността на риболовните кораби, включително чрез проучване на възможността за включване на посочените конвенции в правото на Общността. |

- Комисията възнамерява да представи аргументираната в настоящото съобщение нова стратегия на ЕС за борба срещу ННН риболов пред Европейския парламент и държавите-членки и ще ги призове да я одобрят.

[1] Съобщение на Европейската комисия: План за действие на Общността за премахване на незаконния, недеклариран и нерегулиран риболов - СОМ(2002) 180, 28.5.2002 г. и Заключения на Съвета от 7.6.2002 г.

[2] Резолюция на Европейския парламент относно изпълнението на плана за действие на ЕС срещу незаконния, недеклариран и нерегулиран риболов, приета на 15.2.2007 г. (2006/2225(INI)).

[3] По-подробно представяне на предложенията за стратегията, както и преглед на плана за действие на Общността от 2002 г., са включени в работен документ на службите на Комисията, приет заедно с настоящото съобщение.

[4] Предложение за Регламент на Съвета относно създаването на система на Общността за предотвратяване, възпиране и премахване на незаконния, недеклариран и нерегулиран риболов – COM(2007) 602, 17.10.2007 r.

[5] Вж. Регламент (ЕО) № 768/2005 на Съвета от 26 април 2005 г. за създаване на Агенция на Общността за контрол на рибарството и за изменение на Регламент (ЕИО) № 2847/93 за установяването на система за контрол, приложима към общата политика в областта на рибарството.